[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.6.2006

SEC(2006) 820

Προσάρτημα του παραρτήματος της ανακοίνωσης της Επιτροπής στο Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών Η εφοδιαστική εμπορευμάτων στην Ευρώπη - κλειδί για τη βιώσιμη κινητικότητα

Περίληψη της εκτίμησης επιπτώσεων – Θέματα προβληματισμού

{COM(2006) 336 τελικό}{SEC(2006) 818}

Περίληψη της εκτίμησης επιπτώσεων

Η παρούσα έκθεση δεσμεύει μόνο τις υπηρεσίες της Επιτροπής που συμμετείχαν στην εκπόνησή της και δεν προδικάζει την τελική μορφή οιασδήποτε απόφασης πρόκειται να ληφθεί από την Επιτροπή.

1. Το πρόβλημα

Η οργάνωση και η λειτουργία του ευρωπαϊκού συστήματος μεταφορών δεν είναι οι βέλτιστες. Το σύστημα δεν είναι τόσο αποδοτικό και ολοκληρωμένο όσο θα μπορούσε να είναι.

Η ταχεία ανάπτυξη των εμπορευματικών μεταφορών και η συμφόρηση, τα ατυχήματα, ο θόρυβος και η ρύπανση που αυτή συνεπάγεται συγκαταλέγονται μεταξύ των οικονομικών, κοινωνικών και περιβαλλοντικών προβλημάτων που χρειάζεται να αντιμετωπιστούν. Επιπροσθέτως, ο αποτελεσματικός σχεδιασμός, διαχείριση και έλεγχος των αλυσίδων μονοτροπικών και πολυτροπικών μεταφορών μέσω λύσεων εφοδιαστικής δεν έχουν αναπτυχθεί επαρκώς προκειμένου να επιτευχθούν πλήρως οι στόχοι της συν-τροπικότητας[1]. Χρειάζεται να καταβληθούν περισσότερες προσπάθειες στον τομέα των εμπορευματικών μεταφορών ούτως ώστε να διατηρηθεί και να αυξηθεί η ευρωπαϊκή ανταγωνιστικότητα.

Χρειάζονται σύγχρονες λύσεις εφοδιαστικής ώστε με λιγότερες μεταφορικές δραστηριότητες να μεταφέρεται μεγαλύτερος όγκος φορτίου. Οι σιδηροδρομικές και οι εσωτερικές πλωτές μεταφορές, μολονότι σημειώνουν ανάπτυξη κατά τα τελευταία έτη, εξακολουθούν να υστερούν από πλευράς επιδόσεων. Οι αεροπορικές εμπορευματικές μεταφορές πρέπει να ενσωματωθούν πληρέστερα στο σύστημα. Οι θαλάσσιες μεταφορές μικρών αποστάσεων σημειώνουν καλές επιδόσεις, πλην όμως δεν αναπτύσσονται τόσο γρήγορα όσο θα μπορούσαν. Οι θαλάσσιες μεταφορές ανοικτής θαλάσσης και οι συνδέσεις τους με την ενδοχώρα πρέπει να ενισχυθούν.

2. Ενδιαφερόμενα μέρη

Τα προβλήματα αυτά αφορούν τους πάντες. Οι οδικές μεταφορές χωρίς προηγμένο σχεδιασμό εφοδιαστικής οδηγούν σε περιττές διαδρομές χωρίς φορτίο, σε ελλιπείς φορτώσεις, σε κυκλοφοριακή συμφόρηση, ατυχήματα, θόρυβο και περιβαλλοντική ρύπανση που επηρεάζουν τους πολίτες και τις επιχειρήσεις. Η κατασκευή χερσαίων υποδομών απαιτεί επίσης προσεκτικό χωροταξικό σχεδιασμό. Ο κλάδος της εφοδιαστικής των μεταφορών αποτελεί σημαντική πηγή θέσεων εργασίας και απασχολεί περίπου 7,5 εκατομμύρια άτομα στην ΕΕ των 25. Το ενδιαφέρον των προβληματισμών αυτών είναι επίσης εμφανές σε πολιτικό επίπεδο.

Η ευρωπαϊκή ανταγωνιστικότητα και ευημερία ενδέχεται να υποστούν πλήγμα εάν το σύστημα μεταφορών δεν χρησιμοποιηθεί με τον καλύτερο δυνατό τρόπο. Η συμπληρωματικότητα των τρόπων μεταφοράς σε ένα συν-τροπικό σύστημα μεταφορών δεν έχει ακόμη υλοποιηθεί.

3. Προβλεπόμενη εξέλιξη του προβλήματος

Χωρίς τη λήψη νέων μέτρων, οι τρόποι μεταφοράς του ευρωπαϊκού συστήματος μεταφορών θα εξακολουθήσουν να αναπτύσσονται προς αντίθετες κατευθύνσεις και δεν θα επιτευχθεί επαρκής βαθμός συνέργειας. Οι πόροι των υποδομών θα εξαντληθούν σε διάστημα λίγων ετών και το ευρωπαϊκό σύστημα μεταφορών θα παραλύσει.

4. Επικουρικότητα και αναλογικότητα

Η πολιτική ενίσχυσης της εφοδιαστικής των εμπορευματικών μεταφορών βασίζεται στο άρθρο 71 παράγραφος 1 και στο άρθρο 80 παράγραφος 2 της συνθήκης.

Οι εθνικές πολιτικές δεν παρέχουν ίσως πάντοτε τις διαλειτουργικές μεταφορικές λύσεις που χρειάζεται η Ευρώπη ώστε να υπάρξει βέλτιστη συνεργασία σε έναν χώρο χωρίς σύνορα. Η επίτευξη ουσιαστικών αποτελεσμάτων είναι δυνατή μόνο εάν η Ευρωπαϊκή Επιτροπή συνεργαστεί με τα κράτη μέλη και τον κλάδο προς την κατεύθυνση ενός συνεκτικού πλαισίου που θα καλύπτει ολόκληρη την Ευρώπη.

Τα επιμέρους μέτρα τα οποία ενδέχεται να προκύψουν από μια ευρωπαϊκή προσέγγιση της εφοδιαστικής των εμπορευματικών μεταφορών πρέπει να εξεταστούν, ένα προς ένα, από πλευράς επικουρικότητας και αναλογικότητας. Ένας προφανής τομέας στον οποίο η Ευρώπη θα μπορούσε να προσφέρει προστιθέμενη αξία στις εθνικές προσεγγίσεις είναι η πολυμορφία των μέτρων, όπως η διαχείριση του οδικού δικτύου με χρήση έξυπνων συστημάτων μεταφορών, τα οποία, λαμβανόμενα σε εθνικό επίπεδο, θα μπορούσαν να οδηγήσουν σε φραγμούς στην ελεύθερη κυκλοφορία αγαθών και υπηρεσιών.

5. Διαβουλεύσεις με τους άμεσα ενδιαφερομένους

Τον Φεβρουάριο του 2006, η Επιτροπή δημοσίευσε ένα έγγραφο διαβούλευσης για τη διατροπική εφοδιαστική[2] και έλαβε πάνω από 100 εισηγήσεις από τα κράτη μέλη και τους άμεσα ενδιαφερόμενους. Τον Απρίλιο του 2006 η Επιτροπή διοργάνωσε μια ημερίδα εργασίας για διαβούλευση με 70 περίπου συμμετέχοντες.

Τα αποτελέσματα των διαβουλεύσεων κατέδειξαν σημαντική στήριξη της προσέγγισης πλαίσιο την οποία προωθούσε η Επιτροπή στο έγγραφο διαβούλευσης.

Εκδηλώθηκε επίσης σημαντική στήριξη της προτεινόμενης ποιοτικής προσέγγισης η οποία παρουσιάστηκε στο έγγραφο διαβούλευσης. Μολαταύτα, διατυπώθηκαν κάποιες επικρίσεις σχετικά με τον αυξανόμενο αριθμό των καθεστώτων πιστοποίησης.

Ήταν προφανής η ευρεία γενική στήριξη των επιμέρους προτεινόμενων δράσεων (πιστοποίηση της ποιότητας, ευθύνη στις πολυτροπικές μεταφορές, προώθηση της πολυτροπικότητας και διάλογος μεταξύ των άμεσα ενδιαφερόμενων, των κρατών μελών και της Επιτροπής).

6. Γενικοί πολιτικοί στόχοι

Η αποδοτικότητα και η χρήση των πόρων εντός του ευρωπαϊκού συστήματος μεταφορών χρειάζεται να βελτιστοποιηθεί. Η Ευρώπη χρειάζεται μια αποδοτική εφοδιαστική των εμπορευματικών μεταφορών, η οποία θα συνδυάζει τα πλεονεκτήματα όλων των τρόπων μεταφοράς ώστε να διατηρηθεί και να αυξηθεί η ευρωπαϊκή ανταγωνιστικότητα και ευημερία σύμφωνα με την Ατζέντα της Λισσαβόνας και την ενδιάμεση επανεξέταση της Λευκής Βίβλου για την Ευρωπαϊκή Πολιτική Μεταφορών.

Οι γενικοί πολιτικοί στόχοι όσον αφορά τα αναμενόμενα αποτελέσματα είναι η βελτιστοποίηση του ευρωπαϊκού συστήματος μεταφορών και η αύξηση της αποδοτικότητάς του, προκειμένου να μειωθούν οι μη βιώσιμες τάσεις που αναφέρονται ανωτέρω. Η εφοδιαστική αποτελεί ουσιαστικό εργαλείο για το σκοπό αυτό. Επιπροσθέτως, η εφοδιαστική ενισχύει τη συνοχή και τους δεσμούς με τις περιφερειακές και νησιωτικές περιοχές. Η αποδοτικότητα της εφοδιαστικής μπορεί επίσης να βοηθήσει ώστε να αποφευχθούν ορισμένες τάσεις, όπως η μετεγκατάσταση επιχειρήσεων που δημιουργεί θέσεις απασχόλησης εκτός ΕΕ.

Επιπλέον, οι εθνικές αρχές μεταφορών αναζητούν, ολοένα και περισσότερο, εναλλακτικές λύσεις ώστε να διαχειρίζονται καλύτερα τα οικεία συστήματα μεταφορών. Μολαταύτα, πρέπει να διασφαλιστεί η ακεραιότητα της ενιαίας αγοράς ώστε οι εθνικές λύσεις να μην αναπτύσσονται και εφαρμόζονται με διαφορετικούς τρόπους στην ΕΕ.

7. Ανάλυση επιπτώσεων

Η παρούσα εκτίμηση επιπτώσεων εξετάζει τις διαφορετικές πολιτικές επιλογές για την ενίσχυση της ανάπτυξης της εφοδιαστικής των εμπορευματικών μεταφορών στην Ευρώπη. Οι επιλογές που προκρίθηκαν είναι οι ακόλουθες:

- ‘Αδράνεια’ και μη ανάληψη δράσης με σκοπό την καθιέρωση ενός πλαισίου για την εφοδιαστική των εμπορευματικών μεταφορών στην Ευρώπη, αλλά συνέχιση των εργασιών όπως γινόταν μέχρι σήμερα.

- ‘Ανάληψη δράσης’ με σκοπό την καθιέρωση ενός πλαισίου για την εφοδιαστική των εμπορευματικών μεταφορών στην Ευρώπη. Το εν λόγω πλαίσιο θα οδηγήσει σε μια στρατηγική θα που χρησιμοποιεί ήπια μέτρα ή που θα συνδυάζει , με συνεκτικό τρόπο, ήπια μέτρα με νομοθετικά μέτρα.

Η αξιολόγηση των επιλογών πραγματοποιείται λαμβάνοντας ως βάση αναφοράς (σταθερή, ουδέτερη επιλογή) την κατάσταση κατά το έτος 2006 έως κάποια νέα ενδεχόμενη δράση.

Τα κριτήρια αξιολόγησης που χρησιμοποιούνται για την εκτίμηση των επιπτώσεων είναι τα ακόλουθα: θετική επίπτωση, ελαφρώς θετική επίπτωση, ουδέτερη επίπτωση, ελαφρώς αρνητική επίπτωση, και αρνητική επίπτωση.

Ο χρονικός ορίζοντας είναι βραχυπρόθεσμος έως μεσοπρόθεσμος (έως 5 έτη).

7.1. Συνολικές επιπτώσεις της γενικής προσέγγισης (‘Ανάληψη δράσης’ έναντι ‘Αδράνειας’)

Συνοπτικός πίνακας επιπτώσεων |

Οικονομικές επιπτώσεις | Κοινωνικές επιπτώσεις | Περιβαλλοντικές επιπτώσεις |

Αδράνεια | Ελαφρώς αρνητικές | Τάση για ελαφρώς αρνητικές | Ελαφρώς αρνητικές |

Ανάληψη δράσης | Θετικές | Ελαφρώς θετικές | Ελαφρώς θετικές |

7.2. Επιμέρους επιπτώσεις πιθανών τομέων δράσης που προκύπτουν από τις διαβουλεύσεις με τους άμεσα ενδιαφερόμενους

7.2.1. Τεχνολογία των πληροφοριών και των επικοινωνιών (ΤΠΕ)

Συνοπτικός πίνακας επιπτώσεων |

Οικονομικές επιπτώσεις | Κοινωνικές επιπτώσεις | Περιβαλλοντικές επιπτώσεις |

Αδράνεια | Τάση για ελαφρώς θετικές | Ουδέτερες | Τάση για ελαφρώς θετικές |

Ένταξη του εν λόγω τομέα στην επιλογή ‘Ανάληψη δράσης’ | Θετικές | Τάση για ελαφρώς θετικές | Ελαφρώς θετικές |

7.2.2. Επιμόρφωση στον τομέα της εφοδιαστικής

Συνοπτικός πίνακας επιπτώσεων |

Οικονομικές επιπτώσεις | Κοινωνικές επιπτώσεις | Περιβαλλοντικές επιπτώσεις |

Αδράνεια | Ελαφρώς θετικές | Τάση για ελαφρώς θετικές | Τάση για ελαφρώς θετικές |

Ένταξη του εν λόγω τομέα στην επιλογή ‘Ανάληψη δράσης’ | Θετικές | Ελαφρώς θετικές | Ελαφρώς θετικές |

7.2.3. Δραστηριότητα εντοπισμού σημείων συμφόρησης στο πλαίσιο του διαλόγου για την εφοδιαστική των εμπορευματικών μεταφορών

Συνοπτικός πίνακας επιπτώσεων |

Οικονομικές επιπτώσεις | Κοινωνικές επιπτώσεις | Περιβαλλοντικές επιπτώσεις |

Αδράνεια | Ελαφρώς αρνητικές | Τάση για ελαφρώς αρνητικές | Ελαφρώς αρνητικές |

Ένταξη του εν λόγω τομέα στην επιλογή ‘Ανάληψη δράσης’ | Θετικές | Τάση για ελαφρώς θετικές | Ελαφρώς θετικές |

7.2.4. Στατιστικές

Συνοπτικός πίνακας επιπτώσεων |

Οικονομικές επιπτώσεις | Κοινωνικές επιπτώσεις | Περιβαλλοντικές επιπτώσεις |

Αδράνεια | Από ουδέτερες έως ελαφρώς αρνητικές | Ουδέτερες | Ουδέτερες |

Ένταξη του εν λόγω τομέα στην επιλογή ‘Ανάληψη δράσης’ | Τάση για ελαφρώς θετικές | Τάση για ελαφρώς θετικές | Τάση για ελαφρώς θετικές |

7.3. Ταξινόμηση των επιλογών

Το ήμισυ των συγκεντρωτικών επιπτώσεων προκύπτουν από τις συνολικές επιπτώσεις (κεφάλαιο 7.1.) και το υπόλοιπο ήμισυ από τις επιπτώσεις των ειδικών τομέων δράσης (κεφάλαιο 7.2).

ΤΑΞΙΝΟΜΗΣΗ ΤΩΝ ΕΠΙΛΟΓΩΝ |

Συγκεντρωτικές επιπτώσεις συνολικά |

Αδράνεια | Τάση για ελαφρώς αρνητικές |

Ανάληψη δράσης προς την κατεύθυνση της καθιέρωσης ενός πλαισίου το οποίο μπορεί να οδηγήσει σε μια στρατηγική για την εφοδιαστική των εμπορευματικών μεταφορών | Από ελαφρώς θετικές έως θετικές |

7.4. Η προτιμώμενη επιλογή

Η προτιμώμενη επιλογή είναι να δρομολογηθούν διαβουλεύσεις, με υποβολή ανακοίνωσης η οποία αποτελεί το πρώτο βήμα προς την καθιέρωση ενός πλαισίου το οποίο ενδεχομένως θα οδηγήσει αργότερα σε μια στρατηγική για την εφοδιαστική των εμπορευματικών μεταφορών.

8. Παρακολούθηση και αξιολόγηση

8.1. Κύριοι δείκτες προόδου

Ένας κύριος δείκτης προόδου θα είναι η υποβολή σχεδίου δράσης για την εφοδιαστική των εμπορευματικών μεταφορών το 2007.

Όταν καθιερωθούν στατιστικοί δείκτες, η πρόοδος της ανάπτυξης της εφοδιαστικής θα μπορεί να μετρηθεί με βάση τα διανυόμενα χιλιόμετρα από τα μέσα μεταφοράς έναντι των αντίστοιχων τονοχιλιομέτρων.

Ένας δείκτης, ιδίως για τις πολυτροπικές λύσεις, θα μπορούσε επίσης να είναι η ανάπτυξη κάθε τρόπου μεταφοράς σε σχέση με τους άλλους.

Μια άλλη εύλογη μέτρηση θα μπορούσε να είναι η σημασία την οποία αποδίδουν τα κράτη μέλη στην εφοδιαστική στο πλαίσιο της οικείας πολιτικής μεταφορών.

Επιπροσθέτως, είναι δυνατό να αξιολογείται η προτεραιότητα που δίνουν ο κλάδος και οι σχετικές ευρωπαϊκές οργανώσεις κοινωνικών εταίρων στις λύσεις εφοδιαστικής.

Μια περαιτέρω παράμετρος μέτρησης θα μπορούσε να είναι το συνολικό επίπεδο αποδοχής των δράσεων της ΕΕ στον τομέα της εφοδιαστικής.

Ο μελλοντικός εντοπισμός των εμποδίων στην εφοδιαστική των εμπορευματικών μεταφορών και η εξεύρεση λύσεων για την άρση αυτών των εμποδίων είναι επίσης μετρήσιμα.

8.2. Γενική σκιαγράφηση της πιθανής παρακολούθησης και αξιολόγησης

Η Επιτροπή θα προβεί σε διαβουλεύσεις με τα ευρωπαϊκά θεσμικά όργανα, τους άμεσα ενδιαφερόμενους και τα άλλα ενδιαφερόμενα μέρη με αντικείμενο τους τομείς δράσης στους οποίους η ΕΕ θα μπορούσε να προσδώσει προστιθέμενη αξία στην εφοδιαστική των εμπορευματικών μεταφορών. Η Επιτροπή θα παρακολουθεί επίσης τις εξελίξεις από κοινού με τα κράτη μέλη και τον κλάδο. Μια κατάλληλη πλατφόρμα για τις εν λόγω εργασίες θα μπορούσε να είναι η σχεδιαζόμενη ομάδα Κέντρων Επαφής για την εφοδιαστική των εμπορευματικών μεταφορών.

Το σχέδιο δράσης για την εφοδιαστική των εμπορευματικών μεταφορών που έχει προγραμματιστεί για το 2007 θα χρησιμοποιηθεί επίσης ως σημείο αναφοράς για την επανεξέταση της κατάστασης.

Σημεία προβληματισμού

Η εφοδιαστική των εμπορευματικών μεταφορών αποτελεί αναπόσπαστο στοιχείο της αλυσίδας εφοδιασμού. Ενώ η εφοδιαστική είναι υπόθεση των επιχειρήσεων, ο ρόλος της ΕΕ είναι να προσφέρει ένα ευνοϊκό περιβάλλον για την αποδοτικότητα της εφοδιαστικής, την καινοτομία και την ανάπτυξη στην Ευρώπη. Για το σκοπό αυτό, θα πρέπει να αναπτυχθεί μια σφαιρική στρατηγική πλαίσιο της ΕΕ με τις κατάλληλες προτεραιότητες.

Σε μια τέτοια στρατηγική, η πολυτροπικότητα δεν θα πρέπει να αποτελεί αυτοσκοπό, αλλά μέρος του συν-τροπικού συστήματος μεταφορών της Ευρώπης. Θα πρέπει να συναγωνίζεται τους μεμονωμένους τρόπους μεταφοράς επί ίσοις όροις. Η πολυτροπικότητα θα πρέπει να απλοποιηθεί, να ενισχυθεί και να προωθηθεί.

Η ανακοίνωση της Επιτροπής παρουσιάζει τους πρώτους τέσσερεις τομείς δράσης που προκύπτουν από τις διαβουλεύσεις με τους άμεσα ενδιαφερόμενους, οι οποίες πραγματοποιήθηκαν από τον Φεβρουάριο έως τον Απρίλιο του 2006[3], καθώς και ορισμένες άλλες πρωτοβουλίες που σχετίζονται με την εφοδιαστική των εμπορευματικών μεταφορών.

Η ανακοίνωση θίγει ορισμένα σημεία προς συζήτηση και θέτει το ζήτημα των τομέων στους οποίους η ΕΕ μπορεί να προσφέρει προστιθέμενη αξία για την ανάπτυξη της εφοδιαστικής των εμπορευματικών μεταφορών:

1. Η εφοδιαστική και η πολιτική μεταφορών πρέπει συνδέονται στενότερα. Αυτό δεν πρέπει να ισχύει μόνο σε ευρωπαϊκό επίπεδο, αλλά και σε εθνικό επίπεδο, κατά τη λήψη αποφάσεων για την πολιτική μεταφορών, παραδείγματος χάριν στον τομέα της μεταφορικής ικανότητας και της διαχείρισης των υποδομών. Οι υφιστάμενοι πόροι πρέπει να αξιοποιηθούν καλύτερα, ενώ παράλληλα πρέπει να διατηρηθεί η ακεραιότητα της εσωτερικής αγοράς.

2. Οι άμεσα ενδιαφερόμενοι θεωρούν ότι οι εργασίες στον τομέα των τεχνολογιών των πληροφοριών και των επικοινωνιών (ΤΠΕ) πρέπει να ξεκινήσουν με την τυποποίηση των επικοινωνιών μεταξύ διοικήσεων και κλάδου. Οι εργασίες έχουν ήδη ξεκινήσει στον λόγω τομέα (π.χ. ενιαίο διοικητικό έγγραφο, ενιαία θυρίδα). Πρέπει να καταβληθούν περαιτέρω προσπάθειες, μεταξύ άλλων , προκειμένου να αναπτυχθεί η κοινή ανταλλαγή μηνυμάτων (π.χ. χρησιμοποιώντας XML), να ενισχυθεί η συμβατότητα των ηλεκτρονικών συστημάτων ανίχνευσης και παρακολούθησης, και να δημιουργηθεί ένας Κοινός Ευρωπαϊκός Θαλάσσιος Χώρος για τις επικοινωνίες μεταξύ πλοίων και ακτής. Στη στρατηγική πρέπει να ορίζεται το πεδίο δραστηριοτήτων της ΕΕ, καθώς και τα πρώτα μέτρα που πρέπει να ληφθούν.

3. Πρέπει να προσδιοριστούν με συγκεκριμένο τρόπο τα εμπόδια στην ανάπτυξη της εφοδιαστικής των εμπορευματικών μεταφορών, πριν αντιμετωπιστούν και επιλυθούν. Με βάση το επιτυχές παράδειγμα της “δραστηριότητας εντοπισμού σημείων συμφόρησης” που έλαβε χώρα στις θαλάσσιες μεταφορές μικρών αποστάσεων, οι άμεσα ενδιαφερόμενοι θεωρούν ότι μια παρόμοια δραστηριότητα στην εφοδιαστική των εμπορευματικών μεταφορών θα επιφέρει σαφή προστιθέμενη αξία.

4. Η επιμόρφωση των ειδικών εφοδιαστικής και του λοιπού προσωπικού που ασχολείται με τις ροές εφοδιαστικής θα πρέπει να αποτελεί σαφή προτεραιότητα. Η δημιουργία αμοιβαία αναγνωρισμένης πιστοποίησης της επιμόρφωσης θα δημιουργήσει προστιθέμενη αξία για τα άτομα, τις εταιρείες και την κοινωνία.

5. Θα πρέπει να αναγνωριστεί στην Ευρώπη η ποιότητα των υπηρεσιών εφοδιαστικής (αλυσίδων) και των εταιρειών που παρέχουν τέτοιες υπηρεσίες. Χρειάζονται εργαλεία συγκριτικής αξιολόγησης προκειμένου να αξιολογείται η ποιότητα και να χορηγούνται ευρωπαϊκά σήματα αριστείας στον τομέα της εφοδιαστικής, ενώ παράλληλα θα πρέπει να διατηρείται σε χαμηλά επίπεδα ο σχετικός διοικητικός φόρτος.

6. Στις οδικές μεταφορές, η “προσέγγιση κατά ενότητες” η οποία εισήχθη το 1996[4] θα επιτρέψει τη μεταφορά 50% περισσότερων εμπορευμάτων με ένα όχημα[5]. Η εφαρμογή της συγκεκριμένης προσέγγισης θα επιτρέψει, για ορισμένες εθνικές δραστηριότητες μεταφορών, τη χρησιμοποίηση μακρύτερων οχημάτων και τη μεταφορά μεγαλύτερων φορτίων από τα προβλεπόμενα γενικά στην οδηγία. Είναι ίσως πλέον σκόπιμο να διερευνηθεί σοβαρά η εφαρμογή αυτής της προσέγγισης κατά ενότητες σε ευρωπαϊκή κλίμακα.

7. Πρέπει να προωθηθεί η ανάπτυξη πολυτροπικών τερματικών σταθμών εφοδιαστικής ως καίριων σημείων διασύνδεσης μεταξύ των κύριων αρτηριών του διευρωπαϊκού δικτύου μεταφορών. Οι εν λόγω τερματικοί σταθμοί θα πρέπει να χρησιμοποιούν σύγχρονες τεχνολογικές λύσεις και να εξασφαλίζουν ποιοτικές διασυνδέσεις μεταξύ των υποδομών. Θα πρέπει να είναι ικανοί να προσελκύσουν νέες ιδιωτικές επενδύσεις και να δημιουργήσουν νέες θέσεις εργασίας.

8. Η παγκοσμιοποίηση αυξάνει τις μεταφορές και, κατά συνέπεια, την κυκλοφοριακή συμφόρηση στις εγκαταστάσεις μεταφόρτωσης, όπως οι θαλάσσιοι λιμένες και οι αερολιμένες, και στις συνδέσεις τους με την ενδοχώρα. Οι δυνατότητες κατασκευής νέων υποδομών είναι περιορισμένες. Η αποδοτικότητα των κομβικών σημείων θα πρέπει να αυξηθεί και ο φόρτος επί των υποδομών θα πρέπει να κατανεμηθεί με πιο ισόρροπο τρόπο. Θα πρέπει να μελετηθούν διάφορες λύσεις, όπως νέα επίπεδα συνεργασίας και μοίρασμα του φόρτου μεταξύ τρόπων μεταφοράς και εγκαταστάσεων μεταφόρτωσης, προκειμένου να αντιμετωπιστούν οι εν λόγω αυξανόμενες προκλήσεις.

[1] Ως ‘συν-τροπικότητα’ νοείται η αποδοτική χρήση των τρόπων μεταφοράς που λειτουργούν μεμονωμένα ή σε πολυτροπική ενσωμάτωση στο ευρωπαϊκό σύστημα μεταφορών, κατά τρόπο ώστε να επιτυγχάνεται η βέλτιστη και αειφόρος χρήση των πόρων.

[2] www.ec.europa.eu/comm/transport/logistics/consultations/index_en.htm.

[3] 1) Τεχνολογίες των πληροφοριών και των επικοινωνιών (ΤΠΕ), 2) επιμόρφωση, 3) εντοπισμός και άρση των σημείων συμφόρησης, και 4) στατιστικές.

[4] Άρθρο 4 παράγραφος 4 της οδηγίας 96/53/EΕ, της 25 Ιουλίου 1996, σχετικά με τον καθορισμό, για ορισμένα οδικά οχήματα που κυκλοφορούν στην Κοινότητα, των μέγιστων επιτρεπόμενων διαστάσεων στις εθνικές και διεθνείς μεταφορές και των μέγιστων επιτρεπόμενων βαρών στις διεθνείς μεταφορές, ΕΕ L 235 της 17.9.1996, σ. 59, όπως τροποποιήθηκε από την οδηγία 2002/7/EΚ, ΕΕ L 67 της 9.3.2002, σ. 47.

[5] Ο ίδιος όγκος εμπορευμάτων θα μπορούσε να μεταφερθεί από κατά 30% λιγότερα οχήματα, συνδέοντας κανονικά ημιρυμουλκούμενα και ρυμουλκούμενα, ώστε να δημιουργηθούν οχήματα μεγαλύτερου μήκους. Αυτό θα μπορούσε να μετριάσει την κυκλοφοριακή συμφόρηση των οδών και να μειώσει τη χρήση ενέργειας και εκπομπών CO2 κατά 15% ανά μεταφερόμενο τόνο. Ένα αρθρωτό όχημα θα μπορούσε να έχει μήκος 25,25 μέτρα, ενώ ένας κανονικός οδικός συρμός και ένα αρθρωτό όχημα έχουν μήκος 18,75 μέτρα και 16,50 μέτρα αντιστοίχως.